Is Bitcoin se glanstydperk verby?Argieffoto (Foto: CoinDesk) Sommige ekonome en markontleders meen die kripto-geldeenheid Bitcoin se glanstydperk is dalk getel. Die geldeenheid het sedert sy hoogtepunt van bykans $20 000 in Desember, vroeër dié week met amper 50% geval. Ontleders sê ingryping deur owerhede in lande waar Bitcoin verhandel word, het die kripto-geldeenheid gekortwiek. Bitcoin se vooruitsigte lyk minder rooskleurig en sal in Maart op die G20-beraad onder die vergrootglas kom. Chris Wehmeyer, ŉ bestuurder by PSG Konsult, sê dit is sy persoonlike siening dat Bitcoin nie veel waarde het nie. Hy sê die markte het ŉ borrel ondergaan en beleggers is nou besig om vinnig uit die mark te tree. Volgens Wehmeyer sal hy nie Bitcoin vir beleggers aanbeveel nie. “Bitcoin lyk te onseker om in te belê.” Volgens ontleders is monetêre owerhede wêreldwyd tans op hul hoede oor Bitcoin. Een ontleder wys daarop dat dit juis hieroor is dat China, Japan en Suid-Korea opgetree het om Bitcoin te beperk. Mike Schussler, hoofekonoom by economists.co.za, is egter nie onkant betrap deur die huidige verwikkelinge nie. Hy was een van die min ekonome wat teen Bitcoin gewaarsku het. Schussler wys daarop dat Bitcoin 7,5 keer meer wisselvallig as die rand is. Hy sê dit beteken daar is meer vertroue in die rand as in Bitcoin. Hy maan beleggers om twee keer te dink voordat hulle daarin belê – veral noudat monetêre owerhede streng optrede teen Bitcoin instel. Volgens ontleders is Bitcoin ŉ gunsteling- monetêre middel, veral vir geldwassery en dwelmhandel, juis omdat dit nie gereguleer word nie. Stappe wat sover gedoen is om Bitcoin te strem sluit in om die handel daarvan op markte stop te sit. Dit is veral China, Japan en Suid-Korea wat die voortou geneem en die geldeenheid se vooruitsig geknou het. Een ontleder voorspel meer onstuimigheid indien die Europese Unie, Brittanje en die Verenigde State ook standpunt teen Bitcoin inneem. Hy meen die G20-beraad kan dalk bepalend wees vir Bitcoin se toekoms. Bitcoin is op 3 Januarie 2009 deur Satoshi Nakamoto begin. Daar is 21 miljoen Bitcoins in die handel. Ontleders sê Bitcoin se grootste probleem is dat dit nie gereguleer word of deur sentrale banke ondersteun word nie.